Predbežné čerpanie rozpočtových prostriedkov EPZF do 31. 8. 2021

Podľa týchto ustanovení možno pripísané príjmy využívať na potreby financovania akýchkoľvek výdavkov EPZF. Akákoľvek časť príjmov, ktorá zostala v rozpočtovom roku nevyužitá, sa automaticky prenesie do nasledujúceho rozpočtového roka .

V rozpočte EPZF na rok 2021 sú zahrnuté:

·najnovšie odhady Komisie týkajúce sa finančných prostriedkov, ktoré sú potrebné na financovanie trhových opatrení a priamych platieb,

·a odhady pripísaných príjmov, ktoré sa majú vybrať v priebehu rozpočtového roka.

Komisia vo svojom návrhu objemu rozpočtových prostriedkov EPZF na rok 2021 zohľadnila celkové očakávané pripísané príjmy. Úroveň potrebných viazaných rozpočtových prostriedkov však presiahla čiastkový strop EPZF na rok 2021, ktorý je stanovený vo viacročnom finančnom rámci (VFR) na roky 2021 – 2027. Komisia preto musela stanoviť mieru úpravy finančnej disciplíny, ktorá sa má uplatniť na priame platby s cieľom zabezpečiť, aby rozpočtové prostriedky EPZF zodpovedali čistému zostatku EPZF. Rozpočtový orgán prijal rozpočet EPZF na rok 2021, pričom zohľadnil očakávané pripísané príjmy.

V čase zostavovania rozpočtu na rok 2021 podľa odhadu Komisie predstavovali dostupné pripísané príjmy 619 miliónov EUR. Keďže sa neočakával prenos rozpočtových prostriedkov z roku 2020 do roku 2021, predpokladalo sa, že počas rozpočtového roka sa vyberie celá suma. Komisia pripísala tieto odhadované príjmy režimu základných platieb (položka 08 02 05 04). Súčet schválených rozpočtových prostriedkov a pripísaných príjmov na tento režim predstavuje 14 791 miliónov EUR.

V prílohe k tejto správe je uvedené predbežné plnenie rozpočtu na rok 2021 a jeho porovnanie s očakávaným profilom výdavkov.

3.Pripomienky k predbežnému plneniu rozpočtu EPZF na rok 2021

V prílohe k tejto správe sa uvádza predbežné plnenie rozpočtu za obdobie od 16. októbra 2020 do 31. augusta 2021.

Porovnáva sa úroveň plnenia oproti profilu výdavkov v systéme včasného varovania, ktorý bol vytvorený v súlade s článkom 28 nariadenia (EÚ)

č. 1306/2013.

3.1.Trhové opatrenia

Čerpanie rozpočtových prostriedkov určených na zásahy na poľnohospodárskych trhoch bolo o niečo nižšie (–30,2 milióna EUR) než profil čerpania.

Výdavky vynaložené na POSEI a menšie ostrovy v Egejskom mori (okrem priamych platieb) (08 02 03 01) sú o 9,8 milióna EUR (–4,4 percentuálneho bodu) nižšie, než sa na základe profilu výdavkov očakávalo na konci augusta. Do konca rozpočtového roka sa však očakáva úplné plnenie, a to aj vzhľadom na mieru čerpania zaznamenanú v predchádzajúcich rokoch.

Vykonávanie opatrenia „Podpora poľnohospodárskych výrobkov – Jednoduché programy v rámci zdieľaného riadenia“ v položke 08 02 03 02 vykazuje nedostatočné čerpanie vo výške 19,9 percentuálneho bodu (–17,1 milióna EUR). Očakáva sa, že v prípade tejto rozpočtovej položky nedôjde do konca roka k úplnému plneniu. Pri rozpočtovej položke 08 02 03 04 – Školské programy bolo plnenie na konci augusta 2021 približne o 55,9 milióna EUR nižšie (–27,3 percentuálneho bodu) než profil výdavkov. Očakáva sa, že do konca rozpočtového roka nebudú výdavky dostatočne vyčerpané, a to najmä z dôvodu pretrvávajúcich účinkov pandémie COVID-19 na čerpanie v tomto režime.

Plnenie rozpočtu v prípade rozpočtovej položky 08 02 03 05 – Olivový olej o 40,4 percentuálneho bodu (17,4 milióna EUR) prevyšuje profil výdavkov. Nadmerné čerpanie je spôsobené najmä vyššou mierou žiadostí o preddavky, ako aj neuhradenými platbami, ktoré vykázal jeden členský štát na základe rozhodnutia vnútroštátneho súdu týkajúceho sa plnenia predchádzajúceho ročného pracovného programu.

Doteraz vykázané výdavky v súvislosti s ovocím a zeleninou (08 02 03 06) sú o 18,3 milióna EUR (–2,1 percentuálneho bodu) nižšie ako profil výdavkov. Napriek tomu sa do konca rozpočtového roka očakáva úplné plnenie rozpočtu na rok 2021.

V prípade podporných programov v sektore vinohradníctva a vinárstva (08 02 03 07) bolo plnenie o 50,4 milióna EUR (4,9 percentuálneho bodu) vyššie ako profil výdavkov. Očakáva sa, že konečné výdavky sa priblížia rozpočtovanej sume.

Výdavky vykázané v rámci rozpočtovej položky Opatrenia týkajúce sa verejného a súkromného skladovania (08 02 03 10) prevyšujú profil o 59,3 percentuálneho bodu (5,3 milióna EUR). Týka sa to najmä pomoci na súkromné skladovanie olivového oleja prijatej v rokoch 2019 a 2020, v súvislosti s ktorou členské štáty v rozpočtovom roku 2021 nahlásili neuhradené platby v celkovej výške 28,1 milióna EUR.



3.2.Priame platby

Čerpanie rozpočtových prostriedkov na priame platby je vo všeobecnosti v súlade s profilom čerpania. Členské štáty vykázali do konca augusta 2021 v rámci rozpočtového článku 08 02 05 čerpanie vo výške 37,4 miliardy EUR.